**Pat Kavanagh** (s. 14. maaliskuuta 1979 Ottawa, Ontario, Kanada) on kanadalainen jääkiekkoilija, pelipaikaltaan oikea laitahyökkääjä.

Ura
---

Kavanagh aloitti uransa junioriliiga OHL:n Peterborough Petesissä kaudella 1996–1997. NHL:ään hänet varasi Philadelphia Flyers vuoden 1997 varaustilaisuuden toisella kierroksella numerolla 50. Seuraavilla kahdella kaudella OHL:ssä Kavanagh ei kuitenkaan onnistunut vakuuttamaan Flyersia ja vuonna 1999 hänen pelaajaoikeutensa siirrettiin Vancouver Canucksille vaihdossa kuudennen kierroksen varausoikeuteen. Ammattilaisdebyyttinsä hän teki kaudella 1999–2000 Vancouver Canucksin AHL-farmiseura Syracuse Crunchissa. Seuraavalla kaudella Kavanagh pelasi IHL:ää Kansas City Bladesissä ja kokosi 41 tehopistettä (26 maalia ja 15 syöttöä) 78 ottelussa. Näiden näyttöjen perusteella hänet nostettiin Canucksin kokoonpanoon kolmen pudotuspeliottelun ajaksi keväällä 2001.

Kaudet 2001–2004 Kavanagh pelasi jälleen AHL:ssä – tällä kertaa Manitoba Moosen paidassa – lukuun ottamatta kuutta Canucksissa pelattua ottelua. Pisteiden valossa Kavanaghin paras kausi AHL:ssä oli 2003–2004, jolloin hän kokosi 45 pistettä (23 maalia ja 22 syöttöä) 73 ottelussa. Kesällä 2004 Kavanagh siirtyi vapaana agenttina Ottawa Senatorsin organisaatioon, mutta vietti NHL-työsulun vuoksi seuraavan kauden AHL:ssä Binghamton Senatorsin riveissä. Kesällä 2005 Kavanagh siirtyi vapaana agenttina Philadelphia Flyersiin, ja pelasi kaudella 2005–2006 seurassa kahdeksan ottelua ja loput kaudesta AHL:ssä Philadelphia Phantomsissa.

Kauden 2006–2007 Kavanagh aloitti AHL:n Portland Piratesissa, mutta siirtyi jo kahden ottelun jälkeen Suomeen lappeenrantalaiseen Saimaan Palloon. SaiPassa Kavanagh aloitti hyvin ja murtautui joukkueen ykköskentälliseen, jossa hänen ohellaan pelaavat Emil Lundberg ja Kimmo Koskenkorva. Hyvän alun jälkeen Kavanaghin taso putosi ja SaiPan johdossa ei oltu pelaajan otteisiin tyytyväisiä. Kavanaghin ja SaiPan välinen sopimus purettiin tammikuun lopussa 2007 ja kanadalainen siirtyi Elitserieniin HV71:n riveihin .

Kavanagh pelasi kevään 2007 Ruotsissa, minkä jälkeen hän teki sopimuksen Saksan DEL-liigassa pelaavan Iserlohn Roostersin kanssa. Kavanagh pelasi vahvan kauden Iserlohnissa ja teki 54 ottelussa 50 pistettä (25 maalia ja syöttöä). Seuraavaksi kaudeksi hän siirtyi toiseen saksalaisjoukkueeseen Frankfurt Lionsiin. Frankfurt vapautti Kavanaghin kuitenkin kaksivuotisesta sopimuksesta vain yhden kauden jälkeen.

Kaudeksi 2009–2010 Kavanagh siirtyi DEL-liigan ERC Ingostadtiin. Ingolstadtissa hän teki koko kauden aikana pudotuspelit mukaanottaen 52 pistettä 65 ottelussa. Seuraavaksi kaudeksi hän palasi Iserlohn Roostersiin. Kauden 2011–2012 Kavanagh aloitti Itävallan pääsarjan Vienna Capitalsissa. Hän ei kuitenkaan vastannut joukkueen odotuksia, ja hänet korvattiin pian Nathan Robinsonilla. Capitals ei kuitenkaan purkanut hänen sopimustaan, ja joukkue otti hänet uudelleen kokoonpanoon joulukuussa 2011, kun se kärsi loukkaantumisista. Kavanagh pelasi Capitalsissa tammikuulle 2012, jolloin hänen sopimuksensa purettiin.

Kavanagh teki kesällä 2012 sopimuksen Italian pääsarjan Val Pusterian kanssa.

### Seurat

* 1996–1999 Peterborough Petes (OHL)
* 1999–2000 Syracuse Crunch (AHL)
* 2000–2001 Kansas City Blades (IHL), Vancouver Canucks (NHL)
* 2001–2002 Manitoba Moose (AHL)
* 2002–2004 Manitoba Moose (AHL), Vancouver Canucks (NHL)
* 2004–2005 Binghamton Senators (AHL)
* 2005–2006 Philadelphia Phantoms (AHL), Philadelphia Flyers (NHL)
* 2006–2007 Portland Pirates (AHL), Saimaan Pallo (SM-liiga), HV71 (Elitserien)
* 2007–2008 Iserlohn Rooster (DEL)
* 2008–2009 Frankfurt Lions (DEL)
* 2009–2010 ERC Ingolstadt
* 2010-2011 Iserlohn Rooster
* 2011–2012 Vienna Capitals

Lähteet
-------

1. ↑  SaiPa sitoi Kavanaghin loppukaudeksi Jatkoaika, 11. joulukuuta 2006. (Luettu 15. joulukuuta 2006)
2. ↑  Kavanagh siirtyy Ruotsiin SaiPa (Luettu 1. helmikuuta 2007)
3. ↑  Pat Kavanagh unterzeichnet Vertrag für die kommende Spielzeit Iserlohn Roosters (Luettu 4. helmikuuta 2009)
4. ↑  Pat Kavanagh: Stürmer mit Potenzial zum Publikumsliebling Frankfurter Neue Presse (Luettu 4. helmikuuta 2009)
5. ↑  Vertrag mit Pat Kavanagh aufgelöst (Arkistoitu – Internet Archive) Frankfurt Lions (Luettu 16. kesäkuuta 2009)
6. ↑  Pat Kavanagh komplettiert Angriffsreihen des ERC Ingolstadt  17.6.2009. ERC Ingolstadt Eishockeyclub GmbH. Viitattu 21.1.2012. (saksaksi)[vanhentunut linkki]
7. ↑  Pat Kavanagh kehrt an den Iserlohner Seilersee zurück Iserlohn Roosters GmbH.  Arkistoitu 23.7.2011. Viitattu 21.1.2012. (saksaksi)
8. ↑  Vienna Capitals holen Kavanagh zurück *Kurier.at*.  5.12.2011. Wien:  KURIER bzw.  Arkistoitu 19.1.2012. Viitattu 21.1.2012. (saksaksi)
9. ↑  Capitals mit André Lakos, Gratton und Nageler nach Linz  19.1.2012. Vienna Capitals. Viitattu 21.1.2012. (saksaksi)
10. ↑  PAT KAVANAGH STÜRMT RICHTUNG PUSTERTAL HC Pustertal Amateursport GmbH.  Arkistoitu 28.10.2013. Viitattu 1.8.2012. (saksaksi)

Aiheesta muualla
----------------

* Pat Kavanagh Jatkoaika-sivustolla
* Pat Kavanaghin tilastot The Internet Hockey Databasessa (englanniksi)